***Blade Runner 2049*** er en amerikansk science fiction-spillefilm fra 2017 regissert av Denis Villeneuve med Ryan Gosling og Harrison Ford i hovedrollene. Ana de Armas, Sylvia Hoeks, Robin Wright, Mackenzie Davis, Carla Juri, Lennie James, Dave Bautista, og Jared Leto spiller viktige biroller. 

Handlingen utspiller seg tretti år etter handlingen i den første filmen, og Gosling spiller «K», en «replikant» (androide) som jakter på opprørske replikanter.

Handling
--------

I 2049 har replikanter blitt integrert i samfunnet som tjenere og slaver. En replikant kjent som K arbeider for LAPD som en *blade runner*-agent som jakter og «pensjonerer» (eliminerer, dreper) opprørske replikanter. Han bor sammen med sin holografiske kjæreste Joi, et kunstig intelligensprodukt fra replikantprodusenten Wallace Corporation.

Etter at K har eliminert den rømte replikanten Sapper Morton, finner han en boks begravd på Mortons gård som inneholder kroppsdeler. Rettsmedisinske analyser avslører at de er restene av en kvinnelig replikant som døde under et keisersnitt, noe som ikke stemmer med troen på at replikanter er sterile. Av frykt for at denne kunnskapen kan føre til krig mellom replikanter og mennesker, beordrer Ks overordnede, løytnant Joshi, ham å ødelegge beviset og eliminiere replikantens barn.

K besøker Wallace Corporations hovedkontor, hvor den avdøde kvinnelige replikanten blir identifisert fra DNA-arkiver som Rachael, en eksperimentell replikant designet av Dr. Tyrell. K finner ut av Rachaels kjærlighetsforhold med tidligere blade runner Rick Deckard. Administrerende direktør, Niander Wallace, ønsker å finne ut av hemmeligheten bak replikanters formeringsevne for å utvide romkoloniseringen, og sender sin håndhever, replikanten Luv, for å stjele Rachaels rester fra LAPDs hovedkvarter og lede K til Rachaels barn.

Når K går tilbake til Mortons gård, finner han datoen 6-10-21 skåret inn i en trestamme over Rachaels gravsted, og han gjenkjenner det fra et barndomsminne om en leketøyhest. Fordi replikantminner er kunstige implantater, tror Joi at dette er bevis på at K ble født, og ikke bare produsert. I arkivene oppdager K at tvillinger ble født på denne datoen, med identisk DNA bortsett fra kjønnskromosomet, men bare gutten er oppført som levende. K sporer barnet til et barnehjem i et ødelagt San Diego, og oppdager at journaloppføringene fra det året mangler. K gjenkjenner barnehjemmet fra minnene sine, og finner lekehesten der hvor han husker å ha skjult den.

K oppsøker Dr. Ana Stelline, en designer av replikantminner, som bekrefter at hans minne om barnehjemmet er ekte. K konkluderer med at han er Rachaels sønn. Etter at K stryker på en replikanttest hos LAPD, bestemmer han seg for å flykte, og på Jois anmodning overfører han henne til et mobilt apparat. Han får analysert leketøyhesten: den avgir spor av stråling som fører ham til ruinene av Las Vegas. Der finner han Deckard, som avslører at han er far til Rachaels barn, og at han krypterte fødselsattesten for å beskytte barnets identitet; Deckard forlot barnet i replikantenes frihetsbevegelses varetekt.

Etter å ha drept Joshi sporer Luv og hennes menn K til Deckards oppholdssted. De kidnapper Deckard, ødelegger Joi, og etterlater K for å dø. K blir reddet av replikantenes frihetsbevegelse, hvis leder Freysa informerer ham om at Rachaels barn er kvinne, og at han er ikke Rachaels sønn. For å hindre Deckard fra å lede Wallace til barnet eller frihetsbevegelsen, ber Freysa om at K skal drepe Deckard som et offer for alle replikanters beste. Deckard blir ført fram for Wallace, som tilbyr ham en klone av Rachael som en belønning for å avsløre hva han vet. Når Deckard nekter, dreper Luv Rachael-klonen og eskorterer Deckard bort for å bli forhørt.

K avskjærer Deckards fangevoktere og dreper Luv, men bli alvorlig skadet i kampen. Han iscenesetter Deckards «død» for å beskytte ham fra Wallace og de rømte replikanterne, og fører Deckard til Stellines kontor, etter å ha konkludert med at hun er datteren hans og at minnet av lekehesten er hennes. K legger seg ned og ser opp på himmelen mens han tilsynelatende dør av skadene, og Deckard nærmer seg Stelline.

Medvirkende
-----------

* Ryan Gosling som K
* Harrison Ford som Rick Deckard
* Ana de Armas som Joi
* Sylvia Hoeks som Luv
* Robin Wright som Lt. Joshi
* Mackenzie Davis som Mariette
* Carla Juri som Dr. Ana Stelline
* Lennie James som Mister Cotton
* Dave Bautista som Sapper Morton
* Jared Leto som Niander Wallace
* David Dastmalchian som Coco
* Barkhad Abdi som Doc Badger
* Hiam Abbass som Freysa
* Wood Harris som Nandez
* Edward James Olmos som Gaff

Referanser
----------

1. ↑  Blade Runner 2049 *bbfc.co.uk*

Eksterne lenker
---------------

* Offisielt nettsted Rediger på Wikidata

* (en) Blade Runner 2049 – kategori av bilder, video eller lyd på Commons Rediger på Wikidata
* (en) *Blade Runner 2049* på Internet Movie Database Rediger på Wikidata

* (no) *Blade Runner 2049* hos Filmfront Rediger på Wikidata

* (sv) *Blade Runner 2049* i Svensk Filmdatabas Rediger på Wikidata

* (da) *Blade Runner 2049* i Danmark Nationale Filminstitut Rediger på Wikidata

* (en) *Blade Runner 2049* på AllMovie Rediger på Wikidata

* (fr) *Blade Runner 2049* på Allociné Rediger på Wikidata

* (nl) *Blade Runner 2049* på MovieMeter Rediger på Wikidata

* (en) *Blade Runner 2049* på Turner Classic Movies Rediger på Wikidata

* (en) *Blade Runner 2049* på Rotten Tomatoes Rediger på Wikidata

* (en) *Blade Runner 2049* på Metacritic Rediger på Wikidata

|  |  |
| --- | --- |
| Oppslagsverk/autoritetsdata | VIAF **·** VIAF **·** GND **·** LCCN **·** BNF **·** BNF (data) **·** BNE **·** BBC Things
 |